Document ID: 31999D0402

Komisijas Lēmums
(1999. gada 31. maijs),
ar kuru groza Lēmumu 94/448/EK, ar ko paredz īpašus nosacījumus Jaunzēlandes izcelsmes zvejniecības un akvakultūras produktu ievešanai
(izziņots ar dokumentu numur C(1999) 1404)
(Dokuments attiecas uz EEZ)
(1999/402/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 22. jūlija Direktīvu 91/493/EEK, ar ko nosaka veselības nosacījumus zvejniecības produktu ražošanai un laišanai tirgū [1], kurā jaunākie grozījumi izdarīti ar Direktīvu 97/79/EK [2], un jo īpaši tās 11. pantu,
(1) tā kā 1. pantā Komisijas 1994. gada 20. jūnija Lēmumā 94/448/EK, ar ko paredz īpašus nosacījumus Jaunzēlandes izcelsmes zvejniecības un akvakultūras produktu ievešanai, kurā jaunākie grozījumi izdarīti ar Lēmumu 96/254/EK [3], ir noteikts, ka Lauksaimniecības un zivsaimniecības ministrija ir Jaunzēlandes kompetentā iestāde, kas pārbauda un apstiprina zvejniecības un akvakultūras produktu atbilstību Direktīvas 91/493/EK prasībām;
(2) tā kā pēc Jaunzēlandes valdības pārstrukturēšanas kompetentā iestāde attiecībā uz zvejniecības produktu veterinārsanitārajiem sertifikātiem vairs nav Lauksaimniecības un zivsaimniecības ministrija, bet gan Lauksaimniecības un mežsaimniecības ministrija; un tā kā šī jaunā iestāde spēj efektīvi pārbaudīt spēkā esošo tiesību aktu piemērošanu; tā kā tādēļ ir jāgroza kompetentās iestādes nosaukums, kādu Komisija noteikusi Lēmumā 94/448/EK;
(3) tā kā ērtības labad Lēmuma 94/448/EK formulējums jāsaskaņo ar formulējumiem, kas ir vēlāk pieņemtajos Komisijas lēmumos par īpašiem nosacījumiem dažu trešo valstu izcelsmes zvejniecības un akvakultūras produktu ievešanai;
(4) tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Lēmumu 94/448/EK groza šādi.
1. Lēmuma 1. pantu aizstāj ar šādu pantu:
"1. pants
Jaunzēlandes kompetentā iestāde, kas pārbauda un apstiprina zvejniecības un akvakultūras produktu atbilstību Direktīvas 91/493/EEK prasībām, ir Lauksaimniecības un mežsaimniecības ministrija."
2. Lēmuma 2. pantu aizstāj ar šādu pantu:
"2. pants
Zvejniecības un akvakultūras produktiem, kuru izcelsme ir Jaunzēlandē, ir jāatbilst šādiem nosacījumiem:
1. Visiem sūtījumiem jāpievieno numurēts oriģinālais veselības sertifikāts, kas ir pienācīgi aizpildīts, parakstīts, datēts un ir uz vienas lapas saskaņā ar šā lēmuma A pielikumā norādīto paraugu.
2. Produkcijai jābūt sūtītai no šā lēmuma B pielikumā uzskaitītiem apstiprinātiem uzņēmumiem, zivju pārstrādes kuģiem, saldētavām vai reģistrētiem saldētājkuģiem.
3. Izņemot attiecībā uz saldētiem zvejniecības produktiem, kas nav fasēti un ir paredzēti konservētas pārtikas ražošanai, uz visiem iesaiņojumiem jānorāda vārds "JAUNZĒLANDE" un izcelsmes uzņēmuma, zivju pārstrādes kuģa, saldētavas vai saldētājkuģa apstiprinājuma/reģistrācijas numurs neizdzēšamiem burtiem."
3. Lēmuma A pielikumu aizstāj ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 1999. gada 31. maijā

Labels: 0
3
18
6